Nog 'n polisielid in Oos-Kaap doodgeskiet | Netwerk24
Deur Cara-Lee Dorfling 22 Junie 2021 15:02
Speur-sers. Mphakameli Mazinywana (48) is deur rowers by sy huis in die Payne-nedersetting, Mthatha, doodgeskiet nadat hulle sy huis se deur oopgeskop en 'n vuurwapen geëis het.
"Hulle het hom in die bolyf geskiet en sy dienspistool gevat voordat hulle gevlug het," sê brig. Tembinkosi Kinana, provinsiale polisiewoordvoerder.
Mazinywana se vrou was tydens die aanval tuis, maar is ongedeerd.
Lt.genl. Liziwe Ntshinga, provinsiale polisiekommissaris, beskryf Mazinywana, wat by die Mthatha-Sentraal-polisiekantoor gestasioneer was, as 'n getroue en toegewyde voetsoldaat van misdaadondersoeke in die provinsie.
"Die polisie het 'n held, pa en dienaar van die gemeenskap verloor. Ons as polisiegemeenskap is verpletter, maar sal die skuldiges vastrek."
Mazinywana se moord kom nadat sers. Nyameko Mbelani (38) op 1 Junie in 'n hospitaal dood is nadat hy deur rowers by 'n vulstasie in Idutywa raak geskiet is.
Die Oos-Kaapse polisie het Vrydag ook 'n lid van die blitspatrollie-eenheid in Gqeberha (Port Elizabeth) aan die dood afgestaan.
Die lyk van konst. Darren Grebe (33) is Vrydag in sy huis in die stad aangetref. Hy het vermoedelik sy eie lewe geneem.
Kinana sê 'n geregtelike doodsondersoek is geopen, maar die polisie sal nie oor die omstandighede bespiegel nie.
Minstens nege polisielede is reeds vanjaar in die Oos-Kaap vermoor, van wie vier tydens hul moord aan diens was.